དེའི་རྗེས་གསར་འགོད་པས་བོད་ཀྱི་སྨན་རྩིས་ཁང་གི་ཉམས་ཞིབ་སྡེ་ཚན་གྱི་འགན་འཛིན་དང་སྨན་པ་རིག་འཛིན་བཟང་མོ་ལགས་སུ་གསོ་རིག་ཐོག་ནས་གཉན་ནད་རེག་དུག་སེལ་བའི་ཐབས་ལམ་ཅི་ཡོད་སྐོར་དྲིས་པར།བོད་ཀྱི་སྨན་གཞུང་གཞིར་བཞག་བྱས་ན།གཉན་ནད་རེག་དུག་ལ་སྲིན་འབུ་འཁྲུག་པའི་ནད་ཟེར་གྱི་ཡོད་པ་དང་།ང་ཚོའི་སྤྱི་ཚོགས་ནང་གཉན་ནད་རེག་དུག་གི་ནད་པ་མང་པོ་ཡོད་ཀྱང་ཕྱིར་ཐོན་གྱི་མེད་སྟབས།ང་ཚོ་སྨན་རྩིས་ཁང་ལ་གཉན་ནད་རེག་དུག་གི་ནད་པ་མང་པོ་མེད།འོན་ཀྱང་།ད་ལྟའི་བར་ང་ཚོས་ཞིབ་འཇུག་བྱས་པ་དང་སྨན་གཞུང་གཞི་བཟུང་བྱས་པ་ཡིན་ན།ནད་གཞི་འདིའི་དཀའ་ངལ་གཙོ་བོ་ནི་སྔོན་འགོག་གི་ནུས་པ་བཅོམ་འགྲོ་བ་དེ་རེད།བོད་སྨན་གྱིས་ཕྱི་སྨན་ལྟར་འབུ་བསད་པ་ཙམ་མ་ཡིན་པར་སྔོན་འགོག་གི་ནུས་པའང་སེལ་ཐུབ་ཀྱི་ཡོད།ཕྱི་ལུགས་སྨན་ལ་ཟུར་ཕོག་གི་ཉེས་སྐྱོན་ཡོད་སྟབས།ལུས་པོའི་གནས་སྟངས་སྐྱོ་པོ་ཆགས་ཏེ་ནད་གཞི་གཞན་བསྐྲུན་པའམ་ཡང་ན་ནད་པ་འདས་གྲོངས་སུ་འགྲོ་བའི་གནས་སྟངས་འབྱུང་གི་ཡོད།དེར་བརྟེན།སྨན་རྩིས་ཁང་གིས་བོད་སྨན་རྐྱང་པ་མ་ཡིན་པར་ཕྱི་སྨན་དང་ཟུང་འབྲེལ་བྱས་ཏེ་ནད་པར་སྨན་སྤྲོད་ཀྱི་ཡོད་པ་དེར་ནུས་པ་མངོན་གསལ་ཅན་ཐོན་ཡོད་པ་མ་ཟད།ནད་པ་ཁག་ཅིག་གིས་སྨན་དེའི་ཕན་ཐོགས་ཆེན་པོ་བྱུང་སྐོར་ལ་བརྙན་ཐུང་བཟོས་ཏེ་དགའ་སྤྲོ་བྱུང་ཡོད་པ་དེ་འདྲ་ཡང་ཡོད།ཅེས་དང་།བོད་པའི་སྤྱི་ཚོགས་ནང་གཉན་ནད་རེག་དུག་གི་ནད་པ་ཕྱིར་ཐོན་མཁན་མེད་སྟབས།བོད་ཀྱི་སྨན་རྩིས་ཁང་གིས་རྒྱ་གར་གྱི་ནད་པ་ཁག་ལ་བརྟག་དཔྱད་བྱས་ཏེ་གྲུབ་འབྲས་ལེགས་པོ་བྱུང་སྟབས།རྒྱ་གར་དབུས་གཞུང་གིས་བོད་སྨན་གྱི་རིན་འབབ་དང་སྨན་རྩིས་ཁང་གི་སྨན་པར་འགྲོ་གྲོན་ཆ་ཚང་བཏང་སྟེ་རྒྱ་གར་གྱི་གཉན་ནད་རེག་དུག་གི་ནད་པ་ཚོའི་ཆེད་དུ་སྨན་ཁང་བཙུགས་ཡོད་སྐོར་བརྗོད་བྱུང་།